RIVIER SKREEU OM SKOONMAAK (Eikestadnuus, 11 Augustus 1989) Die Eersterivier is vir baie Stellenbossers ’n stapplek, kuierplek en ontspanningsplek. Maar daar is ’n groot gemor dat hy erg besoedel is. Tog doen min inwoners uit hul eie iets daaraan – behalwe moontlik diegene wat vir die besoedeling verantwoordelik is. Die Varswater-hengelklub van Stellenbosch het egter verlede Vrydag met die hulp van 20 seuns van Laerskool Eikestad iets daadwerklik aan die saak gedoen – en 40 sakke rommel bymekaargemaak in die kort deel tussen die brug oor Piet Retiefstraat en die Strandpad. Vir die mense wat by “operasie skoon-maak” betrokke was, was dit ’n skokkende ervaring. Die klub voel baie sterk oor die besoedeling van die Eersterivier en wou deur hul optrede weer die besoedelingsaangeleentheid pertinent onder die aandag van inwoners bring. Die gekoördineerde projek waardeur die Eersterivier gereeld vry van rommel gehou word, is as ideaal gestel. Dit sal inwoners verbaas om te sien wat alles deel van die opgetelde rommel uitgemaak het.